Zadeva C-418/06 P

Kraljevina Belgija

proti

Komisiji Evropskih skupnosti

„Pritožba — EKUJS — Sektor poljščin — Potrditev obračuna EKUJS — Zanesljiv in uporaben sistem nadzora — Odhodki, izključeni iz financiranja Skupnosti — Pavšalni popravek — Retroaktivna uporaba predpisov o nadzoru — Posredne obveznosti — Načelo sorazmernosti — Pravna varnost — Neomejena pristojnost“

Sklepni predlogi generalnega pravobranilca P. Mengozzija, predstavljeni 10. januarja 2008 I - 3051

Sodba Sodišča (drugi senat) z dne 24. aprila 2008 I - 3085

Povzetek sodbe

(uredbi Sveta št. 729/70 in št. 3508/92; uredbi Komisije št. 3887/92 in št. 2419/2001)

Čeprav skupnostna ureditev v zvezi z odobritvijo pomoči državam članicam izrecno ne nalaga, naj sprejmejo ukrepe za spremljanje in podrobna pravila za nadzor, kot so ukrepi in pravila, na katere se je sklicevala Komisija pri potrditvi obračuna EKUJS, za zmanjšanje površine, ki jo je treba upoštevati pri izračunu pomoči, ko je prijavljena površina večja od površine, vnesene v računalniške geografske informacijske sisteme RGIS, ta obveznost lahko tudi posredno izhaja vsaj iz dejstva, da morajo na podlagi obravnavane ureditve države članice organizirati učinkovit sistem nadzora in spremljanja. Po eni strani je namreč zakonodajalec Skupnosti upravni nadzor in nadzor na kraju samem zasnoval kot dve sredstvi za pregledovanje, ki se dopolnjujeta, čeprav sta različni. Ta upravni nadzor, ki se opravi pred nadzorom na kraju samem, mora biti po drugi strani opravljen tako, da nacionalnim organom omogoči vse mogoče ugotovitve, najsi gre za gotova ali negotova dejstva, zato da se upoštevajo pogoji za odobritev pomoči. Ker pa nadzor na kraju samem ali kakršna koli druga dodatna preverjanja niso bila opravljena, niti prijavljenih površin niti površin, ki izhajajo iz RGIS, ni mogoče šteti za natančne. Neskladnost med tema viroma informacij bi torej lahko pomenila nepravilnost, ki kaže na nevarnost izgub za EKUJS, zaradi česar bi zadevna država članica morala sprejeti ukrepe za nadzor, ali nadzor na kraju samem ali drugo dodatno preverjanje. (Glej točke 68, 70, 72, 73 in 75.)

Med sprejemanjem odločb glede potrditve obračuna EKUJS je načeloma treba vsak primer obravnavati ločeno, da bi se ugotovilo, ali je zadevna država članica med izvedbo dejavnosti, ki jih financira EKUJS, upoštevala zahteve, ki izhajajo iz prava Skupnosti, in koliko jih ni izpolnila. Država članica se lahko sklicuje na kršitev načela enakega obravnavanja le, če so primeri, na katere se sklicuje, vsaj primerljivi glede na vse njihove značilnosti, med katerimi so zlasti obdobje, med katerim so bili odhodki izvedeni, zadevni sektorji in narava očitanih nepravilnosti. Do prepovedane diskriminacije lahko pride, ko se primerljivi položaji obravnavajo različno, razen če je tako obravnavanje objektivno utemeljeno. Položaj države članice, ki zahvaljujoč sistemu, ki ga je prostovoljno uvedla, razpolaga s pomembnimi informacijami, s katerimi druge države članice ne razpolagajo, pa ni primerljiv s položajem teh drugih držav članic. (Glej točke od 91 do 94.)

Glede potrditve obračuna EKUJS dejstvo, da naj bi se postopek izpopolnjeval, samo po sebi ne upravičuje finančnega popravka. Potrebna je pomembna neuporaba izrecnih pravil Skupnosti, taka neuporaba pa mora za EKUJS povzročiti dejansko nevarnost izgub ali nepravilnosti. Pavšalni popravek je mogoče uporabiti, tudi če je ugotovljeno, da posredna pravila niso bila uporabljena, če je upoštevanje posrednih pravil potrebno, da bi bilo upoštevano izrecno pravilo. (Glej točki 124 in 126.)

V okviru postopka potrditve obračuna EKUJS, čeprav mora Komisija dokazati kršitev pravil Skupnosti, mora država članica, potem ko je ta kršitev ugotovljena, dokazati, da je Komisija storila napako glede finančnih posledic kršitve. Če si je v zvezi s tem Komisija, namesto da bi zavrnila vse odhodke, ki jih zadeva kršitev, prizadevala vzpostaviti pravila za različno obravnavanje kršitev glede na obseg pomanjkljivosti pri nadzorih in stopnjo tveganja za EKUJS, mora država članica dokazati, da so ta merila samovoljna in nepravična. (Glej točki 135 in 138.)